สินเชื่อไตรมาส2ส่อแววเดี้ยง
แบงก์ไทยพาณิชย์ทำใจคาดสินเชื่อไตรมาส 2 ชะลอ ธปท.เชื่อซอฟต์โลนช่วยกระตุ้น
27 พ.ค. 2555

แบงก์ไทยพาณิชย์ทำใจคาดสินเชื่อไตรมาส 2 ชะลอ ธปท.เชื่อซอฟต์โลนช่วยกระตุ้น
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ หรือ SCB เปิดเผยว่า แนวโน้มสินเชื่อไตรมาส 2/2555 คาดว่าจะชะลอตัวเล็กน้อยเมื่อเทียบกับไตรมาส 1/2555 ที่ขยายตัวไปแล้ว 20% จากเป้าเดิมที่ตั้งไว้ 12-14% เนื่องจากมีวันหยุดยาวเป็นจำนวนมาก แต่ความต้องการสินเชื่อก็ยังมีอยู่อย่างต่อเนื่อง ถึงแม้ว่าอาจจะไม่หวือหวาเท่ากับไตรมาส 1/2555 ก็ตาม




อย่างไรก็ตาม ธนาคารยังมั่นใจว่าสินเชื่อทั้งปีนี้จะเติบโตได้เกินกว่าเป้าหมายที่ตั้งไว้ แต่จะปรับเป็นเท่าไรนั้นขอดูครึ่งปีก่อน ซึ่งเศรษฐกิจในช่วงที่เหลือของปีนี้จะไปได้ดี แม้ปัญหาทางยุโรปจะยังไม่หมด แต่ก็เป็นเรื่องที่รับรู้ และน่าจะเตรียมพร้อมรับมืออยู่แล้วจึงไม่น่าจะกระทบมาก ในขณะที่เศรษฐกิจไทยจะยังเติบโตได้ต่อเนื่อง แม้เงินเฟ้อจะอยู่ในระดับ 3% โดยถือว่ายังอยู่ในระดับที่รับได้
“ไตรมาส 2/2555 คงโตไม่มาก แต่ก็ถือว่ายังโตอยู่ ซึ่งจะเอาไปเปรียบเทียบกับไตรมาส 1/2555 ไม่ได้ โดยในเดือน มิ.ย. จะมีการทบทวนเป้าสินเชื่อ และนโยบายกับคณะกรรมการธนาคารอีกครั้ง ซึ่งสินเชื่อเราโตดีต่อเนื่องมา 2 ปีแล้ว ต้องถือว่าตอนนี้เป็นช่วงขาขึ้นในช่วงที่ยุโรปมีความผันผวน แต่เราแข็งแกร่งถือเป็นสิ่งที่น่าดีใจ” นางกรรณิกา กล่าว
ด้านนางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) กล่าวว่า การผ่อนผันเกณฑ์การให้สินเชื่อสินเชื่อผ่อนปรน (ซอฟต์โลน) วงเงิน 3 แสนล้านบาท โดยเพิ่มวงเงินต่อรายสำหรับบุคคลธรรมดากู้ได้ไม่เกิน 3 ล้านบาท จากเดิมให้กู้ได้ไม่เกิน 1 ล้านบาท และการขอความร่วมมือห้ามเก็บค่าธรรมเนียมกับลูกค้าผู้ขอกู้เพิ่มเติมจากดอกเบี้ย พร้อมทั้งผ่อนผันเงื่อนไขอื่นๆ ในการขอกู้นั้น เนื่องจากสินเชื่อซอฟต์โลนยังปล่อยกู้ได้น้อย แค่ประมาณ 4,000-5,000 ล้านบาทเท่านั้น จึงต้องการผ่อนผันเกณฑ์และเงื่อนไขให้เหมาะสมมากขึ้น และเงื่อนไขบางส่วนที่ผ่อนเกณฑ์ให้ก็เป็นการทำตามที่สถาบันการเงินร้องขอมา
“เราพยายามที่จะผลักดันให้สินเชื่อก้อนนี้ปล่อยกู้ให้ได้มากขึ้น ส่วนผ่อนเกณฑ์ไปแล้วจะทำให้ปล่อยได้มากขึ้นหรือไม่ ก็ยังไม่สามารถบอกได้ แต่เราก็จะพยายามปล่อยให้ได้มากที่สุด” นางผ่องเพ็ญ กล่าว
ทั้งนี้ หลังจากนี้ไป ธปท.คงได้เข้าไปทำความเข้าใจร่วมกับธนาคารพาณิชย์และสถาบันการเงินที่เข้าร่วมโครงการมากขึ้น เพราะหากประชาชนสามารถเข้าถึงสินเชื่อโครงการนี้ได้ ก็ช่วยลดต้นทุนดอกเบี้ยจ่ายลงจากอัตราดอกเบี้ยเงินกู้ในตลาดที่สูงกว่าได้ และช่วยให้มีเงินเพียงพอที่จะฟื้นฟูความเสียหายได้ เพราะการเพิ่มวงเงิน 1 ล้านบาท เป็น 3 ล้านบาท ก็เป็นเพราะทางธนาคารพาณิชย์ขอเข้ามา เนื่องจากวงเงิน 1 ล้านบาท อาจน้อยไปไม่ครอบคลุมความเสียหาย ไม่จูงใจลูกค้า ดังนั้น ธปท.จึงเพิ่มวงเงินกู้ต่อรายให้